Borec, Tomáš, minister spravodlivosti SR (2015-09-25):
Ďakujem veľmi pekne, pán predsedajúci. Čiže ak dovolíte, pani poslankyne, poslanci, a ešte ste ochotní ma počúvať v tomto maratóne, ktorý dnes mám, aj pokračujem zo včera, dovoľte, aby som vám povedal, že po podpísaní dohovoru Slovenskou republikou dňa 9. septembra 2009 boli vykonané potrebné legislatívne úpravy v Trestnom zákone. Bolo posúdené uplatňovanie výhrad, resp. vyhlásenie Slovenskej republiky k dohovoru a riešená bola aj otázka určenia vnútroštátneho koordinačného orgánu zodpovedného za ochranu, prevenciu a boj proti sexuálnemu vykorisťovaniu a zneužívaniu detí. A tiež určenia orgánu zodpovedného za zhromažďovanie a uchovanie údajov týkajúcich sa identity a DNA páchateľov trestných činov označených v dohovore, pričom dohovor je podľa čl. 7 ods. 4 Ústavy Slovenskej republiky prezidentskou medzinárodnou zmluvou o ľudských právach a základných slobodách a zmluvou, na ktorej vykonanie je potrebný zákon. V súlade s čl. 86 písm. d) Ústavy Slovenskej republiky preto dohovor podlieha vyslovene súhlasu Národnej rady Slovenskej republiky a ratifikácii prezidentom Slovenskej republiky. Dohovor je zároveň medzinárodnou zmluvou, ktorá má podľa čl. 7 ods. 5 ústavy prednosť pred zákonmi. Tento materiál bol predmetom pripomienkového konania, ktorého vyhodnotenie je súčasťou predkladaného materiálu, pričom sú tam aj neakceptované zásadné pripomienky zo strany verejnosti. Problematickým pre verejnosť, ktorá teda pripomienkovala tento materiál, je najmä ustanovenie dohovoru, ktoré predpokladá zabezpečenie alebo zabezpečovanie poskytovania informácií deťom o možných rizikách sexuálneho vykorisťovania a sexuálneho zneužívania. Chcem tu povedať, že obavy verejnosti zo zavádzania extenzívnej sexuálnej výchovy nie sú opodstatnené, nakoľko dohovor neurčuje formu, ako majú byť tieto informácie poskytované. Je na samotnom štáte, akú formu si zvolí, a existujúce učebné osnovy, a to chcem zdôrazniť, sú už v súčasnosti v súlade s týmto dohovorom, čiže niet čo meniť. Materiál bol, samozrejme, prerokovaný v riadnom legislatívnom procese a vláda Slovenskej republiky vyjadrila súhlas dňa 1. júla s ratifikáciou dohovoru. Základným cieľom teda dohovoru je predchádzať sexuálnemu vykorisťovaniu a sexuálnemu zneužívaniu detí a bojovať proti nemu. Chrániť práva detských obetí od sexuálneho vykorisťovania a sexuálneho zneužívania, podporovať vnútroštátnu medzinárodnú spoluprácu proti sexuálnemu vykorisťovaniu a zneužívaniu detí. Jeho vykonávanie budú v rozsahu svojej vecnej pôsobnosti zabezpečovať Ministerstvo zahraničných vecí a európskych záležitostí Slovenskej republiky, Ministerstvo vnútra, Ministerstvo spravodlivosti, Ministerstvo práce, sociálnych vecí a rodiny, Ministerstvo školstva, vedy a výskumu, ako aj Ministerstvo zdravotníctva Slovenskej republiky a Generálna prokuratúra Slovenskej republiky. Slovenská republika jednoznačne aktívne vystupuje v oblasti ochrany a podpory práv detí a hlási sa ku všetkým aktivitám medzinárodného spoločenstva v tejto oblasti. V otázkach ochrany a boja proti sexuálnemu vykorisťovaniu a sexuálnemu zneužívaniu detí aktívne pôsobia viaceré ústredné orgány štátnej správy, najmä ministerstvo práce, sociálnych vecí a rodiny, ministerstvo školstva, ale aj iné vládne a mimovládne organizácie, ktorých jednou z hlavných náplní činnosti je práve problematika, ktorá je predmetom úpravy dohovoru. Je preto v záujme Slovenskej republiky, aby Národná rada Slovenskej republiky vyjadrila súhlas s dohovorom. Ďakujem pekne. Skončil som, pán predsedajúci.